กรณีศึกษา Lottery Fund กองทุนหวยหมื่นล้าน ของเกาหลีใต้
Lottery Fund คืออะไร  ลงทุนแมนจะเล่าให้ฟัง
3 ก.พ. 2566

กรณีศึกษา Lottery Fund กองทุนหวยหมื่นล้าน ของเกาหลีใต้ /โดย ลงทุนแมน
รู้หรือไม่ว่า รายได้จากการจำหน่ายลอตเตอรี่ในแต่ละงวดของไทยนั้น จะแบ่งออกเป็น
- 60% เป็นเงินรางวัล
- 12% เป็นส่วนลดให้ผู้จัดจำหน่าย
- 5% เป็นค่าใช้จ่ายต่าง ๆ 
- อีก 23% จะถูกนำส่งเป็นรายได้แผ่นดิน หรือก็คือรายได้ของรัฐบาล
แต่ในเกาหลีใต้ ลอตเตอรี่สามารถสร้างรายได้ให้กับประเทศมากถึง 133,137 ล้านบาท ในจำนวนนี้กว่าครึ่งหนึ่ง จะถูกนำเข้าสู่ Lottery Fund ของประเทศ
ซึ่งรายได้ของกองทุนนี้ไม่ได้ส่งให้รัฐบาล แต่มีการระบุไว้อย่างชัดเจนว่า เงินจากกองทุน จะนำไปใช้ในด้านใดได้บ้าง
Lottery Fund คืออะไร 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ลอตเตอรี่ของเกาหลีใต้ ที่ได้รับความนิยมมากที่สุดในเกาหลีใต้ จะเรียกว่า “Lotto 6/45” โดยจะมีการออกรางวัลในทุกสัปดาห์ และยังสามารถซื้อผ่านระบบออนไลน์ได้
ซึ่งแปลว่า ผู้ซื้อจะเลือกตัวเลขได้ 6 ชุด โดยในแต่ละชุด สามารถเลือกได้ตั้งแต่เลข 1 จนถึงเลข 45
โดยกติกาของการถูกรางวัล ก็คือ หากตัวเลขที่ออกรางวัล ตรงกับตัวเลขในชุดใด ๆ ที่เลือก ผู้ซื้อก็จะได้รับรางวัลไป และเงินรางวัลในแต่ละครั้ง จะขึ้นอยู่กับยอดจำหน่ายสลากในแต่ละครั้งอีกด้วย
และถ้ามีผู้ที่ถูกรางวัลทั้ง 6 ชุด ก็จะได้รับเงินรางวัลแจ็กพอตไปในแต่ละรอบ
แต่ถ้าไม่มีผู้ซื้อคนไหนถูกรางวัลแจ็กพอต เงินส่วนนี้ก็จะถูกสะสมไปในงวดถัดไป
ซึ่งมูลค่ารางวัลแจ็กพอตที่สะสมเพิ่มขึ้น ก็จะช่วยดึงดูดนักเสี่ยงโชคได้เป็นอย่างดี และไม่ใช่แค่คนเกาหลีใต้ที่ซื้อสลากได้เท่านั้น ชาวต่างชาติก็สามารถซื้อและร่วมลุ้นรางวัลได้เช่นกัน
แม้ Lotto 6/45 จะเป็นลอตเตอรี่ที่ได้รับความนิยมมากที่สุด แต่เนื่องจากในเกาหลีใต้ ยังมีลอตเตอรี่อีกหลากหลายรูปแบบที่จัดจำหน่ายอยู่ทั่วประเทศ
ทำให้ในช่วงปี 2003 รัฐบาลเกาหลีใต้ได้จัดตั้งองค์กรกลางขึ้นมาบริหารงานด้านลอตเตอรี่โดยเฉพาะ
โดยหน่วยงานนั้น มีชื่อว่า “Korea Lottery Commission” เพื่อมาจัดการวงการลอตเตอรี่ในประเทศให้เป็นระบบอยู่ในที่เดียว
นอกจากนี้ ยังมีการจัดตั้ง “South Korea Lottery Fund” กองทุนที่มีรายได้มาจากส่วนแบ่งกำไร จากการจำหน่ายสลากทุกรูปแบบ ซึ่งจะนำไปพัฒนาประเทศในด้านต่าง ๆ
โดยกองทุนที่ว่านี้ มีขนาดใหญ่ถึง 2,000 ล้านดอลลาร์สหรัฐ หรือคิดเป็นเงินไทยราว 65,000 ล้านบาท
แต่กองทุนนี้ ไม่ได้มีการนำเงินไปใช้อย่างไม่เป็นระบบ เพราะมีข้อกำหนดว่า เงิน 35% ของกองทุนนี้ จะส่งไปยังหน่วยงานรัฐที่มีการระบุไว้อย่างชัดเจน
ตัวอย่างเช่น เงินสำหรับหน่วยงานท้องถิ่น เงินสำหรับดูแลป่าไม้ ส่งเสริมด้านกีฬา เงินสนับสนุนด้านวิทยาศาสตร์และไอที เงินสวัสดิการแรงงาน เป็นต้น
อีก 65% ที่เหลือ ก็จะถูกนำไปใช้ในโครงการของ Lottery Commission ซึ่งส่วนใหญ่แล้วเกือบครึ่งหนึ่ง ถูกใช้สำหรับบ้านพักและสวัสดิการของกลุ่มผู้มีรายได้น้อย และบางส่วนยังถูกนำไปลงทุนในพันธบัตรรัฐบาล หรือเงินฝากอีกด้วย
นอกจากการใช้เงินของกองทุนอย่างเป็นระบบแล้ว Lottery Commission ยังมีการออกลอตเตอรี่แบบใหม่ นั่นคือ Pension Lottery หรือลอตเตอรี่บำนาญ
ซึ่งเป็นการออกกติกาแบบใหม่ว่า ถ้ามีใครถูก
รางวัลแจ็กพอต เงินรางวัลจะถูกจ่ายเป็นงวด ๆ แทนที่จะจ่ายเพียงครั้งเดียวไปเลย เพื่อเป็นการช่วยควบคุมวินัยในการใช้เงินของผู้โชคดีอีกด้วย
จะเห็นได้ว่า ลอตเตอรี่ของเกาหลีใต้ ถูกออกแบบมาเป็นอย่างดี ทั้งในด้านการขายสลาก และการใช้เงินของกองทุน ที่ได้มาจากการขายสลาก
ซึ่งการกำหนดเป้าหมายของกองทุนหมื่นล้านบาทนี้ 
ก็ทำเพื่อช่วยเหลือกลุ่มผู้มีรายได้น้อย และลดความเหลื่อมล้ำภายในประเทศ
นอกจากจะทำให้เกิดความโปร่งใสในการใช้เงินของกองทุนแล้ว
ผู้ซื้อเองก็มั่นใจได้ว่า แม้จะไม่ถูกรางวัล แต่เงินที่เสี่ยงโชคไป ก็ไม่สูญเปล่า เพราะยังเป็นประโยชน์ด้วยการนำไปพัฒนาประเทศในด้านต่าง ๆ อยู่ดี..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-